钦定古今图书集成/明伦汇编/官常典/第333卷 > 后汉
## 钦定古今图书集成/明伦汇编/官常典/第333卷 > 后汉

后汉设御史中丞，统侍御史及兰台令史，掌察劾非
法，而隶于少府。设司隶校尉，以察京师及近郡犯法
者。

按：《后汉书百官志》：“御史中丞一人，千石。”本注曰：“御史
大夫之丞也。旧别监御史，在殿中密举非法。”

〈注〉《周礼》：“掌建邦之宫刑，以主治王宫之政令。”干宝注曰：“若御史中丞。”

及《御史大夫转为司空。因别留中》为御史台率。

〈注〉《风俗通》曰：尚书御史台，皆以官仓头为吏，主赋舍，凡守其门户。蔡质《汉仪》曰：“丞，故二千石为之，或迁侍御史，高第执宪中司，朝会独坐，内掌兰台，督诸州刺史，纠察百寮，出为二千石。”《魏志》曰：“建安置御史大夫，不领中丞，置长史一人。”

后又属少府。治书侍御史二人，六百石。《本注》曰：“掌选
明法律者为之。凡天下诸谳疑事，掌以法律当其是
非。”

〈注〉蔡质《汉仪》曰：“选御史高第补之。”胡广曰：“孝宣感路温舒言，秋季后请谳。时帝幸宣室，斋居而决事，令侍御史二人治书。御史起此，后因别置冠法。冠秩百石，有印绶，与符节郎共，平廷尉奏事，罪当轻重。”荀绰《晋百官表注》曰：“惠帝以后，无所平治，备位而已。”

侍御史十五人，六百石。本注曰：“掌察举非法，受公卿
郡吏奏事，有违失举劾之。”凡郊庙之祠及大朝会、大
封拜，则二人监威仪，有违失则劾奏。

〈注〉蔡质《汉仪》曰：“其二人者，更直执法，省中者皆纠察百官，督州郡公法，府掾属高第补之，初称守，满岁拜真，出治剧为刺史，二千石平，迁补令，见中丞，执板揖。”

兰台令史，六百石。本注曰：“掌奏及印工文书。”

右属少府

司隶校尉一人，比二千石。

〈注〉蔡质《汉仪》曰：“职在典京师，外部诸郡无所不纠，封侯外戚三公以下，无尊卑，入宫开中道，称使者。每会，后到先去。”

《本注》曰：“孝武帝初置。”

〈注〉荀绰《晋百官表注》曰：“司隶校尉，周官也。征和中，阳石公主巫蛊之狱起，乃依周置司隶。”臣昭曰：“周无司隶，岂即司寇乎？”

持节掌察举百官以下及京师近郡犯法者。

〈注〉《前书》曰：“置从中都官徒千二百人，捕巫蛊督大。”

奸猾后罢其兵

〈注〉蔡质《汉仪》曰：司隶诣台，廷议处九卿上，朝贺处公卿下，陪卿上。初除谒大将军三公，通谒，持板揖。公议朝贺无敬，台召入宫，对见尚书，持板朝贺揖。

从事史十二人，本注曰：“都官从事，主察举百官犯法
者。”

〈注〉蔡质《汉仪》曰：都官主雒阳，百官朝会与三府掾同。《博物记》曰：“中兴以来，都官从事多出之河内，掊击贵戚。”

功曹从事，主州选署及众事。别驾从事、校尉行部，则
奉引录众事。簿曹从事，主财榖簿书。其有军事，则置
兵曹从事，主兵事。其馀部郡国从事，每郡国各一人，
主督促文书，察举非法。皆州自辟除，故通为百石云。
假佐二十五人，本注曰：主簿录阁下事，省文书。门亭
长，主州正门。功曹。书佐，主选用。《孝经》师，主监试经。《月
令》师，主时节祠祀。《律令》师，主平法律。簿曹书佐主簿
书。其馀都官书佐及每郡国各有典郡书佐一人，各
主一部文书，以郡吏补，岁满一更。司隶所部郡七。

### 顺帝汉安元年遣侍中杜乔等分行州郡

按《后汉书顺帝本纪》：“汉安元年秋八月丁卯，遣侍中
杜乔、光禄大夫周举，守光禄大夫郭遵、冯羡、栾巴、张
纲、周栩、刘班等八人，分行州郡，班宣风化，举实臧否。”

按《周举传》，“大将军梁商表举为从事中郎，商疾笃。”

帝临幸，问以遗言，对曰：“周举清高忠正，可重任也。”由
是拜举为谏议大夫。时连有灾异，帝思商言，召举于
显亲殿，问以变眚。举对曰：“陛下初立，遵修旧典，兴化
致政，远近肃然。顷年以来，稍违于前，朝多宠幸，禄不
序德。观天察人，准今方古，诚可危惧。《书》曰：‘僭恒旸若’。
夫僭差无度，则言不从而下不正；阳无以制，则上扰
下竭。宜密严敕州郡，察彊宗大奸，以时禽讨。”其后江
淮猾贼周生、徐凤等处处并起，如举所陈。时诏遣八
使巡行风俗，皆选素有威名者，乃拜举为侍中，与侍
中杜乔、守光禄大夫周栩、前青州刺史冯羡、尚书栾
巴、侍御史张纲、兖州刺史郭遵、太尉长史刘班并守
光禄大夫，分行天下。其刺史、二千石有赃罪显明者，
驿马上之；墨绶以下，便辄收举。其有清忠惠利，为百
姓所安，宜表异者，皆以状上。于是八使同时俱拜，天
下号曰《八俊举》。于是劾奏贪猾，表荐公清，朝廷称之。